
Настоящата работа се базира на етнографска информация за функционирането 
на гайдарската музикална традиция в Смолянско през сравнително дълъг исто- 
рически период (от края на ХІХ до края на ХХ в.). Целта е да се изведат нейни- 
те характеристики като част от цялостната културна система на изследваните 
селища, но и като специфичен културен феномен, който заема особено място в 
символизацията на регионалната (родопска) и националната (българска) култу- 
ра днес. Досегашните изследвания ясно показват важната позиция на гайдаря, 
мястото на неговия инструмент и свиренето в празнично-обредния живот на 
изучаваната селищна група както в миналото, така и в по-ново време (Георги- 
ев 2007: 129-165, Братанова 2005: 146-151, Йорданова 2008: 191-198, Василев 
2007: 119-129). Регистрирането на силен интерес към гайдарското свирене и ус- 
вояването на майсторлъка и знанията от старите свирачи говори за битуването 
и осмислянето на проучваната локална музикална практика като жива традиция 
с ясни проявления в съвременността. Като продукт на груповата специфика на 
културата на българското население в Родопа планина, гайдарската традиция 
от района е истинско доказателство за „потенциалните възможности на бъл- 
гарския етнос да обогатява съвременната си модерна култура с позитивни ха- 
рактеристики от богатото си наследство“ (Минков 1997: 79-97). Всичко това 
провокира изследователския интерес към гайдарите и тяхната дейност, станали 
символи на Родопите и България в съвременния все по-глобализиращ се свят. 
През 1909 г. Ст. Шишков — един от изтъкнатите родоповеди, започва своето 
описание на музикалните традиции в района с гайдата. Той пише, че тя е „лю- 
бима и най-разпространена свирка у българите“, имайки предвид предпочита- 
нията на българското християнско население в Родопите към този инструмент 
(Шишков 1909: 196). На свой ред, през 1955 г., след проведената в тези краища 
комплексна научна експедиция, известният български фолклорист Иван Качу- 
лев изтъква факта, че в почти всяко от посетените тогава селища в Смолянско 
се срещат от 20 до 25 гайдари. По думите на неговите информатори в минало- 
то тук е свирило една трета от мъжкото население (Качулев 1955: 213). Близо 
век след наблюденията на първия и вече петдесет години след заключението 
на втория от изброените изследователи, при проведените в периода 2007-2009 
година няколко теренни етнографски експедиции в Смолянско, със сигурност 
се потвърди непресъхващият интерес към този инструмент и устойчивостта на 
гайдарската традиция като знание и жива практика. Сред родопчани е широко 
известен и употребяван изразът сичко е полно и равно, ала си гайда немаме. 
Гайдата и до днес присъства неизменно в празника и делника на хората от този 
край. Тя е тази, която обединява стари и млади и все още буди интереса към 

отдавна отминалите времена на овчарлъка и кехаите, на големите хора по Пет- 
ковден, на Предой, по Великден. Всъщност съхранени, предавани и предаващи 
се през толкова много години и поколения, свираческите умения са не просто 
връзка с минали епохи, а свидетелство за устойчивостта в механизмите на кул- 
турата. В такъв смисъл етосът на инструмента не ни връща към традицията, а 
ясно определя нейния живот в съвременността. По необикновен начин той пре- 
сича времевите и пространствените граници, заличава поколенческите разлики 
и прави съприкосновението с гайдарската свирня търсено и силно изживяване 
и днес. 

Наблюденията по време на теренните проучвания очертават картината на 
добре функционираща гайдарска инструментална дейност и сочат нейната роля 
като ярка проява на локална идентичност — обобщен образ на местната родоп- 
ска култура. Впрочем „пътят“ на гайдата от значението и като културен символ 
със свое точно определено място в системата от традиционни обреди, обичаи 
и вярвания до превръщането й в символ на самата култура (и то на различни 
нива — регионална/родопска; национална/българска; стара/традиционна и т.н.) 
е отдавна извървян. Както пишат някои автори, „гайдарството не само се запа- 
зи като традиция, HO се развива в съответствие с времето“ — от чисто битова, 
поселищна традиция то се превръща в своеобразна музикална традиция, коя- 
то пресъздава самобитността и специфичния музикален образ на родопчанина 
(Главчева 2004: 81). 

Днес е трудно да се отдели едното от другото „лице“ на родопските гайди и 
гайдари, особено от гледна точка на външния за общността и за региона изсле- 
дователски поглед. Носители и заедно с това интерпретатори на традицията, 
информаторите инструменталисти са безкрайно интересен обект на изследва- 
не. Носейки ни не само кабинетна научна информация за някогашните културни 
значения на музикалните процеси, свирачите и тяхната дейност са ясна инди- 
кация за непрестанната духовна потребност от непосредствено човешко общу- 
ване (и чрез слово, и чрез музика) в съвременния свръхтехнологичен век. Рес- 
пондентите ни като цяло с охота споделят своя многогодишен опит, ласкаят се 
от присъствието и интереса ни към тях, от желанието да запишем разказите и 
свирните им. Всичко това ги стимулира не само да демонстрират натрупани- 
те знания, спомени и емоции, а преди всичко да покажат, макар и притиснати 
от годините, че все още могат пълноценно да се изявяват. В такъв смисъл ин- 
форматорите са третирани не само като подвижни фонотеки, съхранили мно- 
гобройни песни и мелодии. Те са носители и на определен тип знания за из- 
вършваната от тях дейност, разбирана в нейната двупосочност: изпълнение и 
слушане. Посредством този комплекс от културни практики и умения те общу- 
ват помежду си, придобиват, съхраняват и предават от поколение на поколение 
музикалните си традиции. 


x k k 


Свиренето с инструмент не е всеобща социална норма, въпреки че има свое- 
то важно място във всекидневния живот на селищата от изучавания район. По 
думите на голяма част от респондентите: То тука рятък човек имеше да не 
знай да свири. То почти всички — един по-малко, друг повече (АЕИМ, 670- 

Ш). Според данните на Апостол Кисьов в Родопския край са известни цели фа- 
милии — дядовци, бащи, синове и внуци, които отлично са владеели гайдата и 
били добри майстори свирци. Такъв е примерът с гайдаря Павли Гаджуров от 
с. Левочево, чийто баща и шестте му братя също са били добри свирачи. По- 
добен случай описва и Иван Калайджиев, инструменталист от махала Заевите, 
на когото дядо му Иван, калеко му Стоян Консулов и вуйчо му Никола Пихтев 
са знаели да свирят на гайда. Петър Пихтев, пак от Заевите, съобщава, че баща 
му Никола и чичо му Атанас са добри гайдари и майстори на гайди и чанти. Из- 
вестни гайдарски фамилии са Лаловци и Руженовци от Стойките и Юрукови от 
Девин (Кисьов-ДА). Заедно с тези факти, за отбелязване е, че дарбата на музи- 
канта е високо ценена и се свързва преди всичко с отделната личност, с нейна- 
та индивидуалност като име, особености на характера, външност, като духовна 
харизма и съдба. Вярва се, че тя е дадена от Боги че ако човек я притежава, не 
бива да я крие, а да я показва: Малкия ми син, негово момче. Направих му гай- 
да за чудо и приказ. Наду я два пътя и съ свърши, отказа съ. Два пътя я наду, 
вика, жа“ m са крати душоса и тва е... Виж кво — таланта ce ражда. He 
мойш да го фаниш ти от пътя — ела ша та напраим теб гайдар или певец. 
Треба да има дарба. Да сь е родило с талант (АЕИМ, 670-1). В селищата от 
изследвания тук район се помнят и се разказват случки за майстори-свирачи, 
ненадминати в умението да веселят себе си и околните!. Известна не само сред 
гайдарите е историята на Михаил Киряков например, роден в Чепеларе и жи- 
вял в Девин. През Първата световна война, по време на войнишките бунтове 
на фронта заедно с други войници той е осъден на смърт и с предсмъртното си 
желание да посвири на гайдата спасява себе си и останалите от гибел. 
Споменатите имена и случки с известни в миналото и в по-ново време гай- 
дари са неделими от имената на селищата и махалите, от които произхождат те. 
Нещо повече — както правдиво отбелязва Н. Дамянов — ,,B миналото, често 
пъти и сега името на добрия гайдар асоциира, прави връзка с името на село- 
то... Името на Тодор Шишков, или просто Шишко, означава с. Солища, Сте- 
фан Захманов-Захмана, беше знак за равенство със с. Соколовци, а това на Ла- 
зар Каневски — бай Лазар, значеше с. Момчиловци... При това става дума не 
за просто топографско обозначаване, а за извеждане на най-личната, водещата 
характеристика както на майстора гайдар, така и на родното му място, от кое- 
то не само произлиза, но и представлява“ (Дамянов 2003: 16-17). Не случайно 
в много селища от района са известни песни, легенди и предания за прочути 
гайдари. Самите те не се помнят като конкретни личности, но както твърдят в 
Солища, „още се говори за тях“ (Бебелекова, Чернев 2004: 353). В Чокманово 
например се разказва преданието за изкусен млад свирач от Макрелския род, 
чието име също вече е неизвестно, който заради опита му да отвлече любимото 
момиче бил осъден на смърт от Салих ага Пашмаклийски (Тодоров, Печилков, 
Караманджуков 1999: 365). В културната памет, където избледняват имена и 
конкретни факти, но се преповтаря „сакралната“ информация за обичаи и обре- 
ди, за митологични знания и представи, сякаш се сливат селищната с гайдарска- 
1 Имената на известни гайдари в района на Смолянско и из целите Родопи вж. например в Лич- 


ния фонд на А. Кисьов — Исторически музей - Смолян, фонд „Фолклор“ — цитирано по Masse- 
ва 2004. 

та традиция. Присъствието дори само на спомен за гайдарите вече бележи се- 
лищния континюитет, а самото свирене е гаранция за неговата непрекъснатост: 
нека повторим — „не се помнят, но се говори за TAX — старите солищенски 
гайдаджии“. „Село без гайда“, гласи народна поговорка, с която в Родопите се 
обозначават запустелите селища. Потвърждение за важното място на гайдаря 
в реалния общностен живот на селото, но и в локалната културна памет на го- 
ляма част от селищата в региона е и фактът, че в сборника „Широка лъка. Про- 
светно огнище в Родопите“ (1947 г.), в раздела „Галерия на широколъчани“ са 
изписани имената на 25 „гайдаджии - майстори“ преди поклонниците на Божи 
гроб в Ерусалим, преди едрите скотовъдци — кехаите и дори преди кметовете 
на селото. 

Подобно отношение вероятно стои в основата на по-късното превръщане 
на гайдата в доминиращ символ на целия Смолянски край, а на самите гайдари 
— B своеобразни културни посланници на Родопите по целия свят. Освен това 
тези факти ясно сочат и времето на промени в музикалната гайдарска традиция. 
Наред с мнообразието й от конкретни функции в обредността и други сфери от 
всекидневния живот, тя започва да придобива все повече и символно-репрезен- 
тативна роля като цяло в/за културата. 

Не е случаен факт, че и досега гайдарите попадат в категорията на „Оайовци- 
те“, не само защото са толкова напреднали в годините и всъщност донякъде в 
разрез с тяхната вече старческа възраст. Един към друг те също се обръщат с 
помощта на частицата „бай“, която слагат пред името, независимо от възрас- 
товата разлики помежду им. Може и по-голем да е бил, ама бай Дафо, вметва 
Дафо Трендафилов от с. Гела по повод обръщението на Георги Мусорлиев към 
него, без да е сигурен и без да отдава голямо значение на разликата в годините 
помежду им. Същият изпълнител, коментирайки свиренето на своя съселянин 
гайдаря Анастас Караиванов, отново без да се замисля, го нарича „бай Тасо“, 
макар последният да е с четири години по-малък от него. В хода на теренното 
изследване, при моите посещения в дома на Дафо Трендафилов, винаги му каз- 
вах „бай Дафо“. Това се повтаряше и с всички останали, достатъчно по-възраст- 
ни от мен информатори, за да се обръщам към тях дори с широко разпростар- 
неното „дядо“. „Бай Дафо“ е изписано и върху диска с изпълнения на прочутия 
свирач, издаден през последните години — за многобройните си слушатели той 
именно така е познат. Така го нарича и баба Милка Масурска от горната маха- 
ла на с. Гела, когато говори с непознати за известния гайдар от тяхното село. 
Нищо, че той й се пада уйко (вуйчо) и чак когато човек седне да поговори с нея 
повече, може да разбере за тази роднинска връзка. 

Тази местна специфика в общуването, превърнала се в един от механизмите 
за сближаване, но и на субординация в отношенията между партньорите (особе- 
но при комуникация с „външен“ и особено в разговор с гайдарите) добре улавя 
Н. Дамянов. Той пише, че „родопчанинът поставя частицата „бай“ пред личните 
имена от мъжки род не само в израз на почит към по-възрастен, а преди всичко 
като знак на уважение и признателност за стореното от него, на моженето, на 
общопризнатото“ (Дамянов 2004: 15). В миналото, аидо ден днешен гайдарят е 
важна фигура по време на сватба, годеж или друго семейно тържество, на праз- 
ничните мегдански хора, по именни дни и др. Той се пазарява специално за слу- 

чая и свири със съзнанието, че не само весели присъстващите, а извършва нещо 
социално значимо”. В годините след създаване на прочутия оркестър „Сто каба 
гайди“, по инициатива на Апостол Кисьов, подета по-късно и от други хора, се 
установява практиката освен по тържества, гайдари да свирят и на погребени- 
ята на свои близки колеги и дългогодишни музиканти. И га дойде време да го 
спущат в гроба и ний надухме гайдите. Кату свиреме ная: Мила ми е, мамо, 
драчка ми е. Сичку живо заплака, сичко живо, тоо народ. И тогава Апостол 
Кисьов искаше просто ... как... да съ създаде една традиция кой гайдар как 
почине — да му свирят гайди. И ний гу приехме тва нещо (АЕИМ, 670-1). 

Всъщност, именно след създаването на оркестъра от стоте каба гайди се сла- 
га началото на една, нека я нарека, традиция след традицията?. Нейните про- 
яви (каквото е например свиренето на погребения на гайдари и т.н.) са особе- 
но интересно явление, разположено на границата между старата „градиционна“ 
изпълнителска дейност и фолклоризма. Преди да стане дума обаче по-подробно 
за дейността на този състав и неговия създател и ръководител А. Кисьов, който 
в значителна степен променя представата за гайдарите и самия облик на гайдар- 
ството в Родопите, е необходимо да се обърне внимание на следното. 

Проследяването на някои основни тенденции в процеса на изменение на тра- 
диционните форми на музикалната инструментална дейност до голяма степен 
се налага от нейното естествено развитие и състоянието, в което днес я завар- 
ваме на терен. Това обстоятелство отчитат повечето изследователи, работещи 
по проблемите на традиционния инструментализъм. По думите на Н. Рашкова 
„неоспорим факт е, че няма регионална инструментална традиция, останала в 
края на съществуването си като културна цялост, недокосната от активното на- 
влизане на новото“ (Рашкова 1993: 65). Още по-категорична в това отношение е 
Р. Братанова, според която „градиционната фолклорна музика в течение на ХХ 
в. постепенно загубва почти изцяло предишната си роля в културната система“ 
(Братанова 1996: 68). В своята дисертация за развитието на народната инстру- 
ментално-танцова музика в Северозападна България, проследявайки еволюци- 
ята в репертоара на четири живи поколения свирачи, Д. Кауфман нееднократно 
говори за подобни явления, които определя като „процес на десинкретизация на 
музическите компоненти“ (Кауфман 1980: 22). 

С основание може да се твърди, че повечето регистрирани тенденции към 
промяна в традиционните форми на инструментално музициране са резултат 
преди всичко от закономерното вътрешно развитие на мъжката инструментал- 
но-изпълнителска дейност. Както пише Св. Захариева, тя е пряко свързана с 
„особената отличителност, маргиналност и центробежност на мъжа в тради- 
ционното общество“ (Захариева 1987: 161-162). Неговата индивидуализирана 
позиция спрямо консервативния женски поведенчески стереотип изцяло се пре- 
нася и върху музическите му дейности: свирене, танц“ и пеене”. 

Влияние, разбира се, оказват и някои външни фактори, каквато е най-вече 


2 По-подробно за фигурата на гайдаря и неговото поведение в различни моменти от празнично- 
обредния календарен и семеен цикъл срв. у Георгиев 2007: 152 и сл. 

Е. Хобсбом говори за изобретените, измислени традиции (Hobsbawm 1993). 

Винаги вертикално ориентиран (Панова 1996). 

Срв. пътуващият епически музикант (Захариева 1987: 200-211). 


ль шо 


БЪЛГАРСКА ЕТНОЛОГИЯ, БР. 1-2 (2010) / 111 


новата градска европейска музикална култура”, навлизането в бита на радио- 
то, грамофона и т.н. По-важно обаче в случая е да се подчертае, че за тяхно- 
то въздействие (което като цяло засяга в по-малка степен селото) съществуват 
благоприятни „вътрешни“ условия, намиращи израз в симптоматичния и откри- 
то демонстриран стремеж на селския инструменталист към собствено усъвър- 
шенстване. Не е случаен фактът, че именно свирачът (и изобщо мъжът — хоро- 
играч, пътуващ певец и т.н.) се явява активен източник на новаторство в рамките 
на селищната музикална култура и проводник на взаимодействия в музикалния 
живот на група селища от един регион (Рашкова 1996: 143-150; Вакарелски 
1952: 198; Кацарова-Кукудова 1955: 3-198). По думите на Питър Бърк той не е 
просто „говорител на традицията“ (Бърк 1997: 153), а има ясното съзнание как- 
то за нейното опазване, така и за обновяването й. Изключително показателен 
е разказ на инструменталист, който свидетелства за максимално разтваряне на 
локалните граници в изследвания тук регион (разбира се, в един по-късен пе- 
риод), в които свирачите могат да обменят музика и в които те осмислят своята 
дейност: Пейо Лалов беше ходил в Пловдив специално за едни свирни. Бил на 
една родопска вечер поканен като гайдар — представител на Родопите... В 
Пловдив родопчани съ събирали, правили родопска среща. Пазарили пловдив- 
ски оркестър, свирят. Чува няква свирня от кларнетиста и уж я запомия. В 
рейса от Пловдив до Стойките си я свиркал така. Сетния ден решил да земе 
да я свири и забравя. Мъчил, мъчил, не става и следващата сутрин фата peù- 
са и ходи в Пловдив. Дай ся да го заучим тва нещо... (АЕИМ, 670-HI). 

Като част от музикално-фолклорната комуникативна система, дейността на 
свирача се възприема като един от каналите, по които най-активно се осъще- 
ствява проникването на новата информация в нея и се извършват, макар и бав- 
но, промените в нейната структура (Рашкова, б.г.). По такъв начин би могла да 
се обясни и нарастващата роля на инструменталната музика в по-ново време 
— тази „свръхинструментална“ картина (Захариева 1998), която в много по-го- 
ляма степен задоволява засилващите се културни потребности от новото, раз- 
личното в областта на музическото. Тези процеси се коренят и в залегналата 
дълбоко в дейността на мъжа инструменталист способност активно да претво- 
рява собствения си репертоар и сравнително свободно да се отклонява от нор- 
мативната обвързаност на селищната музикална практика, на която по-плътно 
се подчинява традиционната песенност. Силно индивидуализирана и отличена 
по разнообразни начини, мъжката инструментална изява може едновременно да 
следва „зададените“ от традицията норми като твърде успешно ги пренасочва и 
им налага съвременен културен смисъл. 

Всичко това следва да се има предвид, когато става дума за промените, кои- 
то се наблюдават в гайдарската инструментална традиция в Родопите до и осо- 
бено след 60-те години на ХХ век. Разбира се, за качествено ново отношение 
към гайдарите, тяхната музика, инструменти и начин на изява може да се гово- 
ри особено след като Апостол Кисьов и неговите съратници и последователи 
разгръщат своята дейност. Тук от изключително значение е промяната в самите 


6 За нейното влияние вж. Вълчинова 1989: 134-138; Кауфман 1980: 12 и сл.; Джимревски 1985; 
Миладинов 1988; Пейчева 2008: 253 и сл. 

функции на гайдарството като социокултурно явление. От статута Ha „традици- 
онен“ символ с точно определено място и роля в цялостната културна система, 
то постепенно придобива друг, вече нов статут на, така да се каже, „отчужден“ 
от традиционната символика маркер за идентификация. Тези негови нови функ- 
ции могат да се проследят както в съвременния всекидневен живот на изучава- 
ните селища, така и на извънлокално равнище — регионално, национално, све- 
товно. В процеса на това преобразяване се достига и до ролята на родопските 
гайди и гайдари като „един от национално характеризиращите ни белези в ус- 
ловията на все по-пълно хармонизиране с европейската ценностна система и 
процеса на глобализация“ (Главчева 2003): И много съ разшири гайдарството 
благодарение на Апостол Кисьов. Тва е истината. Той събра, ходи от село на 
село, от град на град. Ходи по цялата област и направи кръжоци със дечица. 
Сега има гайдари много, навсякъде съ свири (АЕИМ, 670-1). 

Освен по линия на символизацията като маркер на общобългарското, наци- 
оналното, родното, събирането на гайдарите и изявите на техния оркестър под 
ръководството на А. Кисьов изиграват особена роля за тяхното по-различно 
представяне и дори за самоопределянето им като общност с белезите на про- 
фесионално съсловие: Познавахме съ и то съ най-много познахме, когат съ 
събрахме на времето ... Покойният Апостол Кисьов. И той обиколи тука 
Смолянска област. Събра гайдари. Нали тогава съ чуха. Оркестъра сто каба 
гайди. ... Сичките села забиколи откъдето имаше гайдари. Голям труд nono- 
жи тоо човек, много голям. И успе. И слествие на неговия пример образуваха 
в Карловско гайдарски състав. Сто кавала, след това сто гъдульки. Тва е от 
неговия пример (АЕИМ, 670-Ш). 

Успоредно със запазването, предаването и развитието на гайдарската му- 
зикална традиция, в основата на дейността на А. Кисьов стои и идеята за по- 
пуляризирането и така да се каже мултиплицирането на гайдарството, за да се 
превърне то в „чудото на Родопите“, в „симфоничен оркестър“ на планината и 
т.н. (вж. напр. Малашинов 1968: 4). През 1980 г. в свой доклад на научната се- 
сия „Фолклорът и детето“ той пише: „Родопските гайдари станаха особено по- 
пулярни след първия събор надпяване на Рожен през август 1961 г., когато за 
пръв път се изяви сформираният оркестър „Сто каба гайди“ (Кисьов, б.г.-ДА). 
Провеждането на събора е прекият повод за сформирането на оркестъра от 
стоте гайдари и всъщност тяхната първа сборна репетиция се провежда там. 
Той обаче дава и начало на едно своеобразно движение за родопските сто каба 
гайди и изобщо за музикалния фолклор от района като емблема на българското, 
истински националното. 

Известно е, че създаването на този състав е изключително в резултат на упо- 
ритата и всеотдайна работа на А. Кисьов. Със своя мотоциклет той обхожда села 
и махали навред из Родопите и в продължение на месеци издирва, прослушва, 
събира свирачите”. Следват редица изяви на новосформирания оркестър. През 
1964 г. оркестърът е поканен в София, за да вземе участие в заключителния кон- 


7 За създаването и за различни аспекти от дейността на оркестъра „Сто каба гайди“ вж. напри- 
мер Малашинов 1968; Христов 1966: 12; Кисьов 1981: 4; Кисьов 1979: 4; Владимиров 1970: 3; 
Динчев 1993: 5; Тодорова 1993. 

церт на Втория републикански фестивал на художествената самодейност, който 
се провежда на стадион „Васил Левски“. През август същата година гайдарите 
отново свирят на събора в Рожен, посветен на юбилейната годишнина на со- 
циалистическата революция в България. През следващата 1965 г. се провежда 
Третия национален събор на туристите, на който присъства и Тодор Живков. 
По този повод А. Кисьов пише, че тогавашният първи секретар на ЦК на БКП и 
председател на Държавния съвет „направи висока чест на участвуващите в про- 
грамата на събора гайдари, като дойде в техните редици и свири заедно с тях. 
Този факт създаде голям интерес и въодушевление“ (Кисьов-ДА). През 1967 г. 
оркестърът отново е в София, където е поканен да участва в тържествения кон- 
церт по случай сключването на договора за дружба, сътрудничество и взаимна 
помощ между НРБ и CCCP. 

Апостол Кисьов поставя началото и на множество кръжоци за обучение на 
млади гайдари в редица селища на Родопите (Кисьов-ДА), а през 1969 г. се 
сформира и детски оркестър „Сто каба гайди“. През 1969 г. и 1970 г. двата гай- 
дарски оркестъра на възрастни и деца имат редица съвместни прояви. При сни- 
мане на филм за постиженията на Смолянски окръг по случай Х-тия конгрес на 
БКП, стоте възрастни инструменталисти се надсвирват със сто и петдесет деца 
гайдари по улиците на с. Широка лъка и конаците на с. Могилица. Заедно два- 
та оркестъра свирят и при заснемането на специален филм за „Сто каба гайди“, 
поръчан и предназначен за чужбина. 

Можем да определим дейността на А. Кисьов и създадения от него оркестър 
като първата съществена стъпка към символизацията на културата от Родоп- 
ския край чрез гайдите и гайдарите. След многобройните изяви на оркестъра 
гайдата се превръща в символ на традицията, на специфично „родопското“, но 
вече не с оглед конкретните йи функции в обредността и другите сфери от Bce- 
кидневната култура, а като по-общ образ и послание. От казаното по-горе ясно 
личи обаче, че още от епохата на Възраждането и след Освобождението гай- 
дарството „отговаря“ на подобни обществени търсения и в резултат на това по- 
стоянно се динамизира като инструментална практика — свойство, каквото то 
проявява още в лоното на традицията от минали времена. Ето защо промените 
не идват на „празно място“ и следват закономерния ход в развитието на инстру- 
менталната музикална традиция както в изследвания тук район, така и в много 
други български краища. 

Тук трябва да се изгъкне ролята и на друг съществен фактор, който повли- 
ява развоя на гайдарството в Родопите. Специално внимание заслужава поли- 
тическото влияние върху традициите в областта на музикалния фолклор, което 
през периода на социализма е особено силно. До 60-те години на ХХ в. осно- 
вополагащ за новата власт е стремежът за изграждане на нов социалистически 
мироглед, култура и изкуство на народностна основа, едни от стожерите на ко- 
ито се явяват създаденият през същия период Държавен ансамбъл за народни 
песни и танци, множеството народни хорове, танцови колективи и т.н. В след- 
ващите десетилетия постепенно от бурното развитие и нашествието на обрабо- 
тения фолклор се преминава към концепцията за „едно по-широко виждане на 
фолклорните носители не само като източник..., а като автентични носители 
на живата народна памет, мъдрост и история“ (Илиева 1986: 3; за тези проце- 

Майстор на гайди на събора в с. Гела, Участничка от с. Триград, Девинско в VII-To 
Смолянско — август 2009 г. гайдарско надсвиравне в с. Гела — август 
2009 г. 


Участник в VII-To гайдарско надсвирване 
вс. Гела, Смолянско — август 2009 г. 

си вж. иу Кауфман 1981: 50-51; Botusharov 1996: 2-3; Кръстанова 1977: 91-94 
и обобщено у Пейчева 2008). Така през 70-те и 80-те години се стига до друга 
позиция, изразена в призива „Напред към традицията!“ и завръщане към ста- 
рите български корени, но също така трескаво, драматично и на всяка цена, по- 
добно на тяхното „революционно“ отрицание през 40-те и 50-те години на века 
(Генчев 1989: 31-32). 

Както посочва Р. Главчева, „окуражена OT впечатляващото въздействие Ha 
гайдарските мелодии, Смолянската окръжна администрация и нейните култур- 
ни и просветни институции залагат на гайдарството и се стремят да го развият 
като лице на традиционното родопско музикално изкуство и като емблемати- 
чен духовен знак на региона“. Като основни предпоставки за това авторката 
изтъква обособяването на Смолянски окръг като самостоятелна администра- 
тивна територия и свързаното с това възраждане на Роженския събор, органи- 
зиране на Орфеевите празници и т.н. Особено показателни са думите на един 
от участниците в орекстъра „Сто каба гайди“: На конгреси, на конференции на 
големците в София. На Брежнев му свирихме в Народната опера, свирихме 
с гайдите. И Брежнев ръкопляска, а пък Тодор Живков спре да ръкопляска и 
Брежнев го бута, абе ръкопляскай, бе, ръкопляскай ... — много интересно. Ай 
така нь имаха в София, така нь гледаха. Кой хотел беше... — най-големия 
тогава ... В апартаменти, такова уважение към гайдарите. И сме много до- 
волни (АЕИМ, 670-1). 

Освен казаното дотук от значение е и особеното отношение, което самият 
Тодор Живков проявява към Широколъшкия край, към гайдарите и тяхната му- 
зика. Известният свирач Дафо Трендафилов например не крие, че през тези го- 
дини той е един от любимите изпълнители на тогавашния партиен и държавен 
ръководител и че по негова покана често посещава столицата, за да свири. От- 
криването на средното музикално училище през 1971 г. в с. Широка лъка също 
става по пряка инициатива на Т. Живков”. 

„През тия десетина години на възход на гайдарското и фолклорното богат- 
ство в Смолянски окръг, пише А. Кисьов, връхна точка на изява беше участи- 
ето на 300 млади и възрастни гайдари заедно със сборен народен хор от 3 560 
самодейци от окръга на величествения събор през август 1972 T., посветен на 
българо-съветската дружба“. Показателни са следващите думи на автора, че 
„внушителното изпълнение на този сборен родопски ансамбъл показа на сто- 
хилядната публика на събора колко е богата на таланти Родопа планина, каква 
сила са нейните песни и гайди — това несъмнено богатство. Когато на събо- 
ра цялата планина запя и засвири, мнозина бяха тези, които се просълзиха от 
възторг и вдъхновение от обзелото ги чувство на национална гордост и родо- 
любие“ (Кисьов-ДА). Както пише Ян Асман, ,,B празничното време на големи- 
те събори хоризонтът се разширява до космически измерения, до времето на 
сътворението, на изначалието и големите преломи, които светът е претърпял“ 


8 Роженският събор винаги се свързва с обществено-политическите и национални проблеми и 
събития в живота на българите от Родопския край. Вж. например Главчева 2003; Шишков1904: 
207-209; Иванова 2001: 19-31; Пейчева 2008. 

9 За ролята на Т. Живков при откриването на училището вж. Радичев 2006: 254-268, Братанова 
2005; Пейчева 2008: 347-348. 

(Асман 1997: 37). Може би затова тези събития винаги стават източник на едно 
подсилено чувство за единение и съобщност, вяра в преодоляване на трудно- 
стите и успешния край на социалните, духовни и т.н. преобразувания в обще- 
ството, на национална гордост и т.н. В плана на „космическите“ измерения, за 
които говори Асман, се вписват и постоянните обсъждания, коментари и слу- 
хове за истинския брой участници и присъстващи на съборите още от времето, 
когато за пръв път се появяват стоте каба гайди и до сега. В това донякъде се 
улавя инерцията от характерния за периода на социализма стремеж за „гонене“ 
на цифри и масовост. Преди всичко обаче става дума за неотменна част от съ- 
борянската „митология“, от функциите на големите общи празници за всички 
времена, към които всеки иска да бъде съпричастен. Цифрите и статистиката, 
официални и реални, винаги са били същностна страна от символиката на наци- 
оналните събори до такава степен, че се превръщат и в тяхно специфично лице. 
Именно на големите събори като Копривщица, Рожен и др. се раждат такива 
формации и състави като „Стоте каба гайди“ от Смолянско, „Стоте гъдулки“ от 
Великотърновско, изпълнения на 1000 или 2000 певци ит.н. (Иванова 1977: 70; 
Кауфман 1981: 68-74; Ботушаров 1981: 66; Пейчева 2008: 227). 

Идеята за „мултиплицирането“, „уголемяването“ на традицията намира може 
би своето най-ярко развитие в състава на стоте каба гайди от Родопите, който 
бързо надхвърля съборянската сцена и всъщност се превръща в своеобразна 
нова традиция, която до днес има своите проявления и превъплъщения". Нека 
отново се вслушаме в думите на известния гайдар Дафо Трендафилов: Понеже 
събра хора, които съ пише за гайдар, пък не е гайдар... Некой го излъгал, че 
може да свири. За да съ наберат сто, то набра сякви. Те в началото не сви- 
риа сто гайди. Те и сега мож да не свирят. Свириа дестина, петнайси гайди, 
които са наслеждат, които по-свирят. (Г. Г.: Ами нали Брезе и Беден са по- 
маци?) Ами и там има гайдари. По-късно съ разви... Можеше да надува гай- 
да и... Затва беа затворени гайдите. Свириа дестина, петнайси гайди. Ос- 
таналите маркират. Ами кабадайлък ... дъ съ кажи, чи има такъв оркестър 
(АЕИМ, 670-1П). 

Промените засягат и множество елементи от външния вид на свирачите и 
инструмента, които се пресъздават и дооформят на базата на някои „традицион- 
ни“ форми. В крайна сметка обаче, в своя окончателен и пълен вид, характерен 
за представянето на сцените по събори и фестивали (облекло, чанта, гиздила, 
дори броеница), те всъщност се изобретяват. Измененията обхващат и самата 
гайда: Да, бе, родопска гайда във фа... До шейсе и втора година тя свиреше 
редовно. Чисто и просто мярката е отговаряла на фа. И хората пееха на 
тая гайда. В сравнение с другите, тука съ среща и сол-гайда. По-височка. 
Гледай ся наще гайди, наще майстори казват сол гайда на основния тон, фа- 
гайда. Ми-гайди, съ роди първата ми-гайда шейсе и втора година, om Шиш- 


10 Интерес представлява например информацията за участие на българските родопски гайдари в 
тържествено честване на националния празник на Р Македония: Ca ши ти кажа — сто години 
от Илинденското-Преображенското Въстание имаха за цел македонците — сто зурни, сто 
тъпана, 2002 година. Те искаха от техните педесе гайди да съберът от Македония. Пет- 
найси души, седемнайси... Че ас бях с педесе гайдаря от тука. И техните педесе — целта 
беши да напраят сто (АЕИМ, № 670-111). 

ков, за Рожен направи първата ми-гайда. (Г Г Защо я направи той?) Защото 
съ оказа, че за пеенето е висока фа-то гайда. Нали на първия Рожен, шейсе и 
първа, когато излизат оркестъра Сто каба гайди за пръв път са свирили сич- 
ки със фа-гайди. Тва имат. И в течение на две-три години, Шишко е направил 
първата ми-гайда, която я представил шейсе и втора година с някъв хор от 
Солища ли, от Широка лъка ли. Смесен хор. И са видяли, че е по-удобна за пе- 
ене и тогава почват да правят и бай Тасо (АЕИМ, 670-1). 

След грандиозната изява на гайдарите през 1972 г. за няколко години гай- 
дарските оркестри са разпуснати. През 1979 г. се възстановява дейността на 
детския сборен оркестър „Сто каба гайди“, който взема участие в откриването 
на Детската асамблея „Знаме на мира“ и на събора „Рожен 1979“. През същата 
година продължава и обучението на млади гайдари в кръжоците, организира- 
ни в различни селища на Смолянски окръг. Както пише самият А. Кисьов: „За 
Смолянски окръг тази дейност играе и голяма политическа роля, защото в по- 
следните години в общото настъпление за класово-партийното, патриотично, 
интернационално и музикално възпитание на млади и стари, прокуденият пре- 
ди векове от османския поробител народен инструмент се завръща в много на- 
селени места. Наред с градовете и селата, където традициите бяха запазени... 
сега млади изпълнители на народни инструменти се изявяват в: Доспат, Змеица, 
Любча, Борино, Гьоврен, Триград, Грохотно, Селча, Лясково, Смилян, Мадан, 
Буково и Букова поляна, Ерма река, Старцево“ (Кисьов-ДА). Всъщност, при- 
съствието на гайдата в селищата на българи мюсюлмани, където от векове тя 
е изчезнала от музикалната им инструментална традиция, вече сочи превръща- 
нето и осмислянето на този инструмент в символ на родопската и като цяло на 
българската национална култура. Наред със своите утилитарни функции, раз- 
бира се, именно тук най-вече той трябва да изпълнява и чисто символична роля 
като маркер на идентичност и културна памет. 


ok k k 


В резултат от преображенията на културните й функции днес гайдарската Tpa- 
диция трайно се възприема като едно от лицата на Смолянския и целия Ро- 
допски край. Ролята й на музикален символ успешно се пренася и на различни 
други равнища. Тя символизира не само местната родопска, но и българската 
национална култура, традициите и културното богатство, духовното наследство 
на народа. 

Широкият достъп, засилените „външни“ контакти, тоталното разкриване на 
„своето“, „регионалното“, „специфичното“ пред „чуждия“ поглед изграждат но- 
вия смислов и функционален заряд на традиционната народна култура и особе- 
но на някои нейни компоненти, между които безспорно попадат музикалните 
традиции. Тези елементи от традицията показват изключителна виталност в ро- 
лята на знаци за принадлежност, но в различен аспект. На един първоначален 
етап те се изявяват като строго вътрешни, пазещи определен тип информация 
ориентири, а в настоящото време — като фактори, излагащи на показ, демон- 
стриращи вътрешните културни детайли. От традиционни символни форми със 
свое точно определено място и значение в обичайно-обредната система, облек- 
лото, езика и т.н. голяма част от тях се превръщат в символи на самата културна 

традиция. Загубвайки мнообразието от функции, които са имали в миналото, в 
наши дни те придобиват основно символно-репрезентативна роля. В контекста 
на подобни тенденции от съвременния общностен живот на различни групи и 
региони в България особено значение придобива идеята за регионализма в раз- 
витието на много общества и култури от Стария континент. Става дума за начин 
„да се изпълнят останалите от някогашните етнографски групи „празни обвив- 
ки“ с ново съдържание, което да гарантира съхраняване на тяхната културна 
специфика и на етническата им идентичност в рамките на процеса на ,,eBpo- 
пеизация“ (по-общо за регионализма у Ракшиева 2004: 22-24; Петрова 2004: 
98-99). Така народните традиции стават „авангардът, най-модерната култура, 
обещаваща да предложи главните маркери на идентичността“ (Ракшиева 2004: 
24). Други автори дори говорят за активизиране на базираните на „възстанове- 
ната“ традиция идентификационни процеси в локална и общонационална среда 
като своеобразен рефлекс спрямо проявленията на т. нар. „световна култура“ 
(Демирев 2005: 64). В такъв смисъл особено находчиви са определенията на 
Конрад Кьостлин, който изтъква новото отношение, преоткриването от страна 
на отделните групи на техни „изконни“ черти и белези, към които те са се при- 
държали строго в определен период, а в наши дни отново ги издигат, но като 
икони и стереотипи (Köstlin 1999: 34). Този преход показва сравнително бързия 
темп на преобразования в съвременния всекидневен живот в селото и в града, 
но и особената виталност на традицията в наши дни, включително за един неин 
(качествено) нов живот". 

В конкретния изследван тук случай за това съдействат различни фактори, 
които в основната си част обуславят модернизацията и промените, засегнали 
като цяло музикално-фолклорните традиции и в други райони на България. Раз- 
нообразните аспекти на тези процеси като урбанизиране, диференциация и спе- 
циализация, публичност, комерсиализация, естетизация и т.н., характеризира- 
щи старата фолклорна музика в новите времена, подробно и вещо разработва Л. 
Пейчева (Пейчева 2008: 47-123; 379-385). Както подчертава авторката, пред- 
модерните музикални традиции придобиват не само нови очертания, но и нови 
значения в днешното време. 

Тук се опитахме да представим част от механизмите и начините за утвър- 
ждаване на смисловите преобразувания, които претърпява една локална ин- 
струментална традиция — тази на каба-гайдата в Родопите като етнокултурен 
феномен. Макар и разгледани в контекста на заявените в началото по-широки 
хронологични рамки, описаните явления и факти обхващат преди всичко пери- 
ода на социализма, като акцентът падна върху дейността на Апостол Кисьов 


11 За тези процеси срв. и Беновска-Събкова 2004: 30. Същата авторка разглежда няколко случая 
на издигане на паметници на именити герои от художествени произведения и легенди, сред 
които са мемориалите на Дельо хайдутин в Златоград и близкото с. Старцево. Като форма на 
трансформация на сегменти от фолклорното наследство във веществено културно наследство 
ив „място на паметта“, както изтъква М. Беновска (Беновска-Събкова 2007: 318), тези паметни- 
ци имат свой аналог, добре илюстриращ процесите на превръщане на гайдарството в обобщен 
образ на местните и национални музикални традиции. Става дума за скулптурата на гайдар 
до чешма в центъра на с. Широка лъка, за която е позирал Манол Лалов от махалата Гращица 
(срв. у Георгиев 2007: 137). 


БЪЛГАРСКА ЕТНОЛОГИЯ, БР. 1-2 (2010) / 119 


и създадения OT него оркестър „Сто каба гайди“. Казаното дотук насочва към 
заключението, че се наблюдава едно съзнателно (и все повече внушавано, ин- 
спирирано от дейността на културните институции и местните елити в близкото 
минало и в наши дни) завръщане към т. нар. традиционни, очевидни знаци на 
различието, които се възстановяват и действат все по-активно. Реабилитацията 
на тяхното значение, разбира се, не засяга функциите им на комплексни сим- 
волни форми, а преди всичко залага на ролята им като представителни знаци 
на „местното“, „специфичното“ в глобалния свят на културните универсалии. 
Всичко това може да се проследи ив най-новите, днешните аспекти на функци- 
ониране на гайдарската традиция по събори и фестивали в Родопите, на концер- 
ти ив специализираното средно музикално училище и т.н., което би могло да 
бъде предмет на следващи проучвания. 

THE BAGPIPING IN THE RHODOPES MUSIC — 
FOLKLORE HERITAGE AND NATIONAL IDENTITY 


BY GALIN GEORGIEV 


Abstract 


The article is based on ethnographic information about the funcion of the bagpipng muzic tradition 
in the region of Smolyan in comparatively long period of history (from the end of XIX c. till the 
end of XX c.). In this way are shown the characteristics of bagpipeng as part of the whole culural 
system of the researched towns and villages, and as a specific cultural phenomenon, nehich takes 
special place in the symbolization of the regional (,,rodopska“) and national (bulgarian) culture 
today. 

Here we are tryng to reveal part of the mechanisms and ways for confirming of modifications 
of meaning, which undergocs a local instrumental tradition — this of ,,kaba‘-bagpipe in the 
Rodopes as ethnocultural phenomenon. Althong the indicated more broad chronologic frames, the 
described occurrences and facts include first of all the period of socialism, and the accent is put on 
the activity of Apostol Kissyov and the created from hit „Hundred Kaba bagpipes“ orchestra. 


